Okresná prokuratúra Ružomberok 
Dončova 8, 034 53 Ružomberok 1

Sp. zn. : 2 Pv 390/13/5508	Ružomberok, 10.1.2014
EEČ : 2-42-1-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Ružomberok
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: Ružomberok
	rodné priezvisko: XXXXX
	trvalé bydlisko: XXXXX 034 01 Ružomberok - Biely Potok, Slovensko
hoci je zo Zákona o rodine a podľa rozsudku Okresného súdu Ružomberok sp. zn. XXXXX zo dňa 28.02.2008, ktorý nadobudol právoplatnosť a vykonateľnosť dňa 26.04.2008, povinný počnúc od 01.12.2007 platiť výživné na svojho maloletého syna XXXXX, nar. XXXXX  v sume 66,38 Eur (2000,- Sk) mesačne, vždy do každého 15. dňa v mesiaci vopred k rukám jeho matky XXXXX, nar. XXXXX, trvalé bydlisko XXXXX, okres Ružomberok, od 01.02.2011 do 18.12.2013 si túto vyživovaciu povinnosť z nedbanlivosti riadne a pravidelne  neplnil s výnimkou mesiacov marec 2011, kedy matke uhradil v dvoch platbách bežné i dlžné výživné v sume 132,76 Eur, jún 2011, september 2011 až jún 2012,  august 2012, október 2012 a november 2012, kedy uhradil bežné výživné za každý mesiac v sume 66,38 Eur, december 2012, kedy uhradil bežné i dlžné výživné v sume 200,- Eur, január 2013,  kedy uhradil bežné výživné v sume 66,38 Eur, apríl 2013, kedy uhradil v dvoch platbách bežné i dlžné výživné v sume 132,76 Eur, jún 2013, august 2013, október 2013 a november 2013, kedy uhradil bežné výživné za každý mesiac v sume 66,38 Eur a september 2013, kedy uhradil bežné i dlžné výživné v sume 132,76 Eur, pričom dňa 03.12.2013 matke uhradil bežné výživné za december 2013 v sume 66,38 Eur a na základe výzvy povereného príslušníka PZ matke dňa 19.12.2013 zaplatil sumu 399,14 Eur, čím celý dlh na výživnom uhradil,

lebo zanikla trestnosť činu

Odôvodnenie:
	Poverený príslušník Obvodného oddelenia PZ v Ružomberku uznesením č. ČVS:ORP-631/OO-RK-2013 z 08.10.2013 podľa § 199 ods. 1 Trestného poriadku začal trestné stíhanie pre prečin zanedbania povinnej výživy podľa § 207 ods. 1 Trestného zákona a týmto uznesením zároveň podľa § 206 ods. 1 Trestného poriadku vzniesol XXXXX obvinenie z uvedeného prečinu na tom skutkovom základe, ako je popísaný vo výrokovej časti tohto uznesenia s tým, že vyživovaciu povinnosť na maloletého XXXXX si  obvinený riadne neplnil od 01.02.2011 do 08.10.2013 a k rukám matky dovtedy dlhoval na  výživnom sumu 399,14 Eur. 

	Trestné stíhanie bolo začaté na základe trestného oznámenia XXXXX z 11.09.2013, ktorá aj vo svojej svedeckej výpovedi dňa 18.12.2013 potvrdila, že obv. XXXXX si od 01.02.2011 riadne a pravidelne neplnil vyživovaciu povinnosť voči ich synovi XXXXX, nar. XXXXX  v sume 66,38 Eur (2000,- Sk) mesačne, vždy do každého 15. dňa v mesiaci vopred k jej rukám, s výnimkou mesiacov marec 2011, kedy jej obvinený uhradil v dvoch platbách sumu 132,76 Eur, jún 2011, september 2011 až jún 2012,  august 2012, október 2012 a november 2012, kedy jej uhradil každý mesiac  sumu 66,38 Eur, december 2012, kedy jej uhradil sumu 200,- Eur, január 2013,  kedy jej uhradil sumu 66,38 Eur, apríl 2013, kedy jej uhradil v dvoch platbách sumu 132,76 Eur, jún 2013, august 2013, október 2013, november 2013 a september 2013, kedy jej uhradil sumu 132,76 Eur. Dňa 03.12.2013 jej obvinený uhradil výživné v sume 66,38 Eur a zostal jej dlžný výživné v celkovej sume 399,14 Eur. Obvinený ich syna sám nijako nekontaktoval a  na jeho výživu okrem uhradených platieb inou formou neprispel. Poškodená sa vyjadrila k svojim osobným pomerom i k jej príjmu a výdavkom v domácnosti. Syn v dôsledku neplatenia výživného núdzou netrpel. Poškodená podľa úradného záznamu na č. l. 74 dňa 20.12.2013 poverenému príslušníkovi PZ telefonicky potvrdila, že obv. Kivoň jej dňa 19.12.2013 vkladom na účet uhradil dlžné výživné v sume 399,14 Eur a k tomuto dňu jej na výživnom už nič nedlhuje. 

	Obv. XXXXX pri výsluchu dňa 17.12.2013 odmietol vypovedať ku skutku, za ktorý je trestne stíhaný, ale prisľúbil dlh na výživnom dodatočne uhradiť.

	Podľa rozsudku Okresného súdu Ružomberok sp. zn. XXXXX z 28.02.2008, ktorý nadobudol právoplatnosť a vykonateľnosť dňa 26.04.2008 (č. l. 14 - 16), je obv. XXXXX povinný počnúc od 01.12.2007 platiť výživné na maloletého XXXXX, nar. XXXXX  v sume 66,38 Eur (2000,- Sk) mesačne, vždy do každého 15. dňa v mesiaci vopred k rukám jeho matky XXXXX, nar. XXXXX. Podľa rodného listu na č. l.  17  je obv.  XXXXX otcom mal. XXXXX.

	Listinnými dôkazmi a správami založenými vo vyšetrovacom spise na č. l. 75 - 84, 86 - 103 boli zisťované majetkové a osobné pomery obv. XXXXX a bolo nimi preukázané jeho nedbanlivostné zavinenie na neplnení vyživovacej povinnosti vo forme vedomej nedbanlivosti podľa § 16 písm. a) Trestného zákona. 

	Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti zákonnú povinnosť vyživovať alebo zaopatrovať onoho. Podľa § 86 ods. 1 písm. a)  Trestného zákona trestnosť tohto prečinu zaniká, ak tento nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Obv. XXXXX mal za obdobie od 01.02.2011 do 18.12.2013 zaplatiť matke XXXXX bežné výživné v celkovej sume 2323,30 Eur, pričom bolo preukázané aj výpismi z účtu č. 0333818767/0900 na č. l. 19 - 73, že vyššieuvedenými platbami na jej bankový účet do 03.12.2013 zaplatil spolu 1925,88, čím XXXXX dlhoval sumu 397,42 Eur. Dňa 19.12.2013 obvinený matke na základe výzvy povereného príslušníka PZ zaplatil sumu 399,14 Eur, čím jej celý dlh na výživnom za uvedené obdobie uhradil vrátane bežného výživného za december 2013. Bežné výživné za január 2014 obvinený ešte môže zaplatiť do 15.01.2014.

	Podľa § 215 ods. 1 písm. h) Trestného poriadku  prokurátor zastaví trestného stíhanie, ak zanikla trestnosť činu. Podľa odseku 4 tohto zákonného ustanovenia zastaviť trestné stíhanie   je oprávnený aj policajt, ak nebolo  vznesené obvinenie.  

	Na základe vyššie uvedených skutočností som rozhodol tak, ako je uvedené vo výrokovej časti  tohto uznesenia, keďže trestný čin nemal na mal.  XXXXX trvalo nepriaznivé následky.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Mikuláš
prokurátor